<classify> WAZIRI wa Fedha na Mipango, Dk Philip Mpango pichani amewaagiza wataalamu wa mipango nchini kutoa mapendekezo ya kibunifu yatakayoiwezesha nchi kunufaika na ubia wa sekta ya umma na binafsi PPP.Alitoa agizo hilo wakati akifungua Kongamano la Wanamipango kwa mwaka 2019 lililofanyika katika ukumbi wa Wizara ya Fedha na Mipango, jijini Dodoma. Alisema bado kuna changamoto ya utekelezaji wa PPP nchini na kuwataka wataalamu hao kujadili ili kuona wapi nchi imekosea na kutoa suluhu ya namna ya kutatua changamoto hizo.Lakini PPP niliyoona imefanikiwa sana ni kwenye sekta za kijamii. Najua tumefanya vizuri kwenye huduma za afya na elimu, lakini kweye miradi ya miundombinu bado, alibainisha.Aidha, Waziri Mpango aliwagiza wataalamu hao kujadili namna bora ya kutanua wigo wa kukusanya kodi ili kuiwezesha nchi kujiendesha pamoja na kugharamia miradi mbalimbali ya maendeleo.Alisema katika kodi, ukusanyaji kodi bado una shida kwani hata idadi ya walipakodi ni ndogo kuliko idadi ya wananchi. Aliwataka wataalam hao kusimamia ukusanyaji mapato ya serikali na kuhakikisha yanatumika vema ili kukuza uchumi wa nchi.Waziri Mpango alisema ni vema wataalam hao wakatambua katika harakati za kuiwezesha nchi kuwa ya uchumi wa kati ni wazi baadhi ya vyanzo vya ugharamiaji wa miradi vitapungua hivyo lazima nchi iweke mipango madhubuti ya kutafuta rasimali kutoka vyanzo mbadala vya mapato kugharamia miradi hiyo.Alisema kongamano hilo linalenga kujadili namna ya kugharamia maendeleo hivyo ni vema wataalamu hao wakajadili na kutoa mwongozo wa Tanzania itakavyoweza kuvutia wawekezaji binafsi kwa wingi.Ni matarajio ya serikali kongamano hili litajadili wawekezaji ambao watafanya uwekezaji utakaoinufaisha nchi na wao wenyewe, alifafanua.Mchumi Mkuu wa Wizara ya Fedha na Mipango, Dk Lorah Madete alisema kupitia kongamano hilo washiriki watapata fursa ya kujadili mawasilisho yatakayoendana na dhima ya kongamano ikiwemo vyanzo bunifu vya ugharamiaji wa mipango ya maendeleo ya taifa, sera, sheria na kanuni.Kongamano hilo la siku mbili limekutanisha wataalamu wa mipango kutoka wizara, idara zinazojitegemea, wakala za serikali, taasisi, sekretariaeti za mikoa na mamlaka ya serikali za mitaa na sekta binafsi.  <topic>: KITAIFA 